Tensy ons dit spesifiek andersins vermeld, is al dié blyplekke bereikbaar met ’n 4x2 met goeie grondvryhoogte. Jy kan in der waarheid die meeste van hulle met ’n gehuurde Hyundai Atos bereik (dis gewoonlik ’n Europese toeris wat met ’n Atos die Dorsland verken, maar dit wys jou wat moontlik is!).
*Hierdie artikel is vir die eerste keer in ons 2016 Namibië-reisgids gepubliseer. Alle inligting is onlangs nagegaan. Kry ons 2018 Namibië-reisgids vir nog lekker leesstof!
Amanzi is ’n goeie plek om te oornag aan die begin of einde van ’n Namibië-vakansie, maar neem kennis: Jy gaan gou planne beraam om langer as een aand hier te kamp.
Hier is ’n kroegie met yskoue bier en ’n winkel wat braaihout, vleis en wors verkoop. Jy kan ook vooraf ontbyt bestel.
Reg agter die bekende Canyon Roadhouse met sy Ford- en Chevy-wrakke is die kampeerterrein op die wal van ’n droë rivierbedding. Elke staanplek het hope skaduwee onder kameeldoringbome, ’n kragpunt en braaiplek. Die ablusiegeriewe is uit klip gebou en skoon en netjies.
Die versoeking is daar om behoorlik nes te skop op jou staanplek, maar onthou die Visriviercanyon is om die draai. Ry vroegoggend na die canyon en geniet ’n koffie by die Hobas-uitkykpunt (25 km weg) teen die eerste sonlig – dit is die beste tyd vir foto’s neem.
Jy kan hout en ’n lekker braaipak by die ontvangskantoor koop en ook bespreek vir etes by die Desert Horse Inn se restaurant, 2 km van die kampeerterrein af. Kampeerders mag ook die swembad by die Inn gebruik.
Klein-Aus Vista se kampterrein is ’n wegkruipplek. Jy word heeltemal omring deur die Ausberg, ’n amfiteater van rots op die rand van die Namibwoestyn.
Op hierdie plaas buite Keetmanshoop kan jy sowat 3 km veld-in ry en in die Boskamp tent opslaan tussen kokerbome en stapels dolerietklippe. Hier is basiese ablusiegeriewe met ’n “donkie” wat warm water verskaf, maar jy kom hierheen vir die rus en vrede, en die unieke landskap waarin die Boskamp geleë is.
Maak jouself tuis onder ’n tamaai kameeldoringboom, slaan tent op, kry die vuurtjie aan die gang, maak ’n bottle rooiwyn oop, sak diep in jou kampstoel en kyk wyer as wyd.
Jy sit in die middel van ’n amfiteater met manjifieke berge, met ’n uitsig wat tot doer op die einders strek (met die Namibwoestyn wat na die weste wink). En bo jou flikker die Melkweg haar miljoene dompliggies. Salig kwadraat.
Dis goeie oornagplek indien jy op pad is na die Kgalagadi-oorgrenspark, of Namibië uit daardie rigting binnegery het. Maar bly nog ’n dag of drie en kry ’n gevoel vir wat dit is om op ’n Kalahariplaas te woon.
Die groot voordeel van Namibia Wildlife Resorts se kamp is dat jy soggens ’n volle uur vóór enigiemand anders (want al die ander lodges lê net buite die grense van die Namib-Naukluft- nasionale park) die park mag binnery. Dit beteken jy het ’n uur voorsprong om by Duin 45 of Sossusvlei en Dooievlei uit te kom – presies wanneer die lig op sy beste is vir fotografie. Dieselfde geld die namiddag, wanneer jy ’n uur (die goue uur!) ekstra in die park mag vertoef.
Die kampterrein het deesdae ook ’n winkeltjie, kroeg en restaurant; as jy dus lui is, hoef jy nie eens self kos te maak nie.
Hier kry jy iets unieks: Elk van die 12 kampplekke is ’n hele entjie apart uitgelê onder mooi bome en elkeen het sy eie ablusiegeriewe. Jy is dus stilte en privaatheid gewaarborg.
Daar is heelwat kammpplekke wat bereikbaar is per 4x2, maar nie almal nie. Maak dus seker wanneer jy bespreek dat jy reg kies. Indien jy spesifiek 4x4 wil ry, vra vir die Oerwald-kampplek, uitgelê naby groot wildevybome.
Tsauchab is veral geskik indien jy die nabygeleë Neuraswynplaas of die bergdeel van die Namib-Naukluft- nasionale park wil besoek. Tsauchab self het ook genoeg om te doen:
Jy kan maklik drie aande hier oornag en nooit verveeld wees nie. Stap, ry 4x4 of besoek hulle kokerboomwoud.
By Mirabib rol die Namib-woestynvlaktes van die rotsknoets (wat skuiling bied vir jou tent teen wind, sou dit waai) uit in elke rigting na die horison. Vroegaand skinder die blafgeitjies: Dit is ’n plek waar jy déél voel van die landskap.
Jy kom egter nie hierheen vir die geriewe nie: Mirabib het geen krag of water nie. Die enigste geriewe is effens moeë puttoilette. Ry liefs met ’n 4x4, want kort dele van die pad het dik sand.
Die 31 staanplekke lê wyd verspreid om jou ’n gevoel van ruimte te gee, en hoewel daar slegs puttoilette is by die staanplekke, kan jy kom stort, water tap en maaltye eet (bespreek vooraf) by die ingangshek.
Kamp hier vir twee of drie dae om seker te maak jy kry genoeg fotoneemkans – een sonsondergang is nie genoeg nie! Onthou: Deesdae moet jy ’n gids saamneem indien jy die rotstekeninge of Boesmanparadys wil besoek.
Soos die naam aandui, is hierdie die beste plek om te bly indien jy die rotskuns (onder meer die “Wit Vrou”) van die Brandberg wil besoek.
’n Groep woestynolifante beweeg op en af in die Ugabrivier en synde die 29 staanplekke in die rivierloop lê, het jy ’n goeie kans om hierdie Dorsland-“trekkers” te sien.
Die Erindi-privaatwildreservaat se Camp Elephant-kampterrein is langs ’n watergat uitgelê. Die lodge is luuks en hulle het hierdie aanslag ook op die kampterrein toegepas. Glo my, die kampgeriewe hier is beter as baie gastehuise s’n!
Die kamp is omhein om gevaarlike diere buite te hou – stap gerus met die kringpaadjie net binne die heining en kyk wat jy sien. Dis egter by die watergat met sy netjiese bankies waar jy die meeste van jou tyd gaan wil verwyl. Wag hier (ook saans, want daar’s ligte) en kyk hoe kom drink die olifante, sebras, rooihartbeeste, vlakvarke, bobbejane – wel, alles!
Behalwe vir wildkyk in die reservaat kan jy ook uitry na Omaruru vir iets anders, of die grondpaaie rondom die Erongoberg gaan ry – als lekker!
Daar is ‘n hand vol goeie redes om die Waterbergplato- nasionale park te besoek, waarvan jy die eerste een sommer al by die ontvangskantoor aantref: ’n Opgestopte leeumannetjie waar jy ’n selfie kan neem.
Hier’s ’n ryk voëllewe van meer as 200 soorte – vra by ontvangs vir ’n spesielys en wees op die uitkyk vir die skaars kransaasvoëls.
Die wêreld hier is so na aan ongerep as waarvoor jy kan vra en hy lê in die westelike deel van die park wat tot onlangs nog beskut was teen ’n oormag toeriste.
Olifantsrus is gebou op die plek waar meer as 500 olifante geskiet en geslag is as deel van ’n uitdunningsproses in die vroeë tagtigerjare.
Die lang reis deur die gewone dorre stuk Kaokoland noord van Opuwo laat jou aankoms by Epupa-waterval na die landing in die Beloofde Land voel: Water, groenigheid en... ’n lodge met ’n houtdek waar jy kan sit met ’n koue Savanna!
Epupa Falls Lodge is teenaan die rivier sodat jy maksimum voordeel uit hierdie lushof kan put. Bly minstens twee of drie nagte oor om die gebied ordentlik in te neem. Jy kan hiervandaan reël om ’n Himbakraal te besoek (R750 p.p.). En rus – onthou, jy’s met vakansie!
In ’n land met so min water is dit wys om by elke liewe rivier te vertoef. Die Kunenerivier vorm die grens tussen Botswana en Namibië en by Kunene River Lodge kan jy vir dae lank uitspan. Dis ’n stil, afgesonderde plek.
Jy kan ’n mokorovaart reël, of op ’n sonsondergangvaart gaan – of bloot in die kamp bly en voëls kyk, want hier’s ’n magdom spesies.
Ken jy die Kwando? Hierdie is ’n avontuurlustige rivier en jy kan by verskeie plekke wild kamp (soos in die Nkasa Rupara-reservaat) óf mak bly (soos by die netjiese Camp Kwando).
Gewoonlik kan jy droogvoets verby dié struikelblok kom (die eienaar, Deon van Blerk, was trots op sy houtbruggie, maar dié het ingegee.) Daar is nou ’n ompad links van die bruggie gemaak wat jou deur 40cm water neem as dit reënseisoen is (Februarie tot Junie). Gelukkig is die rivierbedding se sand lekker hard en jy sal nie sommer probleme kry om dié ompad te gebruik nie.
Aangekom by Malyo, strek die kampterrein tot teen die rivier – saans kan ’n seekoei jou gras kom sny, maar verder hoef jy nie omkyk-omkyk badkamer toe te stap nie. Wees egter wel versigtig langs die water, want hier’s krokodille.
Camp Chobe het ’n lekker kroeg, restaurant en swembad wat kampeerders kan besoek. Hier is ook verskeie doendinge waarvoor jy kan bespreek: boot en kanovaarte op die rivier, ’n stapsafari of wildrit.
Teen laatmiddag sal jy olifante tussen die kremetarte sien aanstryk water toe, en jy het ’n goeie kans om saans ’n leeu te hoor brul. Die olifante kom stap graag in die nag deur Camp Chobe – bly eerder in jou tent ná ure. Maar jy sal ver moet gaan soek vir ’n soortgelyke wilderniservaring (met grootwild) in Namibië.
Caprivi Houseboat Safari Lodge se kampplekke is nie op die water nie (die chalets staan daar), maar jy het toegang tot die waterkant by die kroegie, gebou op ’n houtdek waarvan die bene in die rivier staan.
Ons hou van hierdie plek omdat Curt-Ingo Sagell en Rachelle Lambrechts ons altyd so vriendelik ontvang. Hier’s ook rustige honde wat soms by jou kampplek kom lê – die plek voel gou soos ’n tweede huis! Die ablusieblok is netjies en daar is twee opwasplekke met klein gasstofies vir die wat nie wil braai nie.
Behalwe vir tiervisvang in die rivier is voëlskyk ’n groot sport. Die langkuifloerie broei sommer in die tuin. Vra vir Curt om die voëls se wegkruipplekke aan jou te wys: Jy sien dalk bosuile. Die grootmeneer is egter die visuil en hoewel jy dit saam met Curt per boot langs die rivieroewer af kan gaan soek het ons dit een aand rég voor die kroeg gesien! (En dit was vroeg, die bottel Amarula was skaars oop...)